钦定古今图书集成/明伦汇编/氏族典/第147卷 > 孙甫
## 钦定古今图书集成/明伦汇编/氏族典/第147卷 > 孙甫

按《宋史孙甫传》：“甫字之翰，许州阳翟人。少好学，日诵
数千言，慕孙何为古文章。初举进士，得同学究出身，
为蔡州汝阳县主簿。再举进士及第，为华州推官。转运使李纮荐其才，迁大理寺丞，知绛州翼城县。杜衍
辟为永兴司录，徙知永昌监，益州交子务，再迁太常
博士。衍为枢密副使，荐于朝，授秘阁校理，改右正言。”
甫尝言“参知政事陈执中不学亡术，不可用”，帝难之，
由是求补外，不许。后以右司谏出知邓州，徙安州。历
江东、两浙转运使，再迁尚书兵部员外郎，改直史馆、
知陕州，徙晋州，为江东转运使、三司度支副使，迁刑
部郎中、天章阁待制、河北都转运使，留为侍读。卒，特
赠右谏议大夫。甫性劲果，善持论，有文集七卷，著《唐
史记》七十五卷。